En 21-årig mand fra Hjørring kørte natten til torsdag galt i sin bil, da han kom kørende ad Finlandsvej.

Bilisten mistede af ukendte årsager pludselig herredømmet over bilen, som fortsatte direkte ind i to træer på Finlandsvej i Hjørring. Nordjyllands Politi oplyser, at der er sket betydelig skade på bilen, mens den unge mand ikke kom til skade i forbindelse med uheldet, der skete klokken 5.15.